Magnhild Hagelia

Magnhild Hagelia (født 6. mai 1904 i Gjerstad i Aust-Agder, død 4. juli 1996) var en norsk politiker for Arbeiderpartiet. Hun var første kvinne som presiderte over et møte i Lagtinget.

Bakgrunn 
Hagelia var datter av småbruker Peder Jakobsen Hagelia (1874–1941) og Karen Tomine Pedersdotter Gryting (1881–1956).

Hun var utdannet ved Jærens folkehøgskole (1924–1925), tok Treiders handelsskole (1933–1934) og revisorkurs (1933–1934) og avla i 1938 eksamen i jordbruksbokføring.

Etter ulike stillinger i handel og kontor ble Hagelia i 1939 forretningsfører i Gjerstad forsyningsnemnd og denne stillingen innehadde hun til 1945. Fra 1945–1947 var hun kommunerevisor. Deretter var hun assistent ved Aust-Agder fylkesrevisjon 1948–1953 og fullmektig samme sted 1953–1969.

Politisk virke 

Hagelia startet sitt politiske virke i Kommuneforbundets lokalavdeling Arendal og omegn der hun var tillitsvalgt i årene 1928–1929. Hun var i mellomkrigstiden videre aktiv i ungdomslag og i IOGT. Hun var etter den annen verdenskrig aktiv i kommunepolitikken. I 1945 var hun medlem av kommunestyret i Fjære kommune. Fra 1955 til 1959 satt hun i Øyestad kommunestyre, 1967–1970 i Fjære formannskap og 1971–1972 i Grimstad bystyre.

Hagelia var den første kvinnelige stortingsrepresentanten fra Aust-Agder. Hun var stortingsrepresentant for Aust-Agder i nærmere 16 år. 
Hun ble valgt til vararepresentant i 1945. Fra 1950 ble hun valgt til fast representant, med gjenvalg i 1954, 1958 og 1961. Hagelia satt i kommunalkomiteen, valgkomiteen og administrasjonskomiteen. Hun var medlem av presidentskapet, sist som varapresident i Lagtinget 1961–1965. Hun ble da i 1962 første kvinne som ledet et lagtingsmøte. I 1965 avsluttet hun sin periode som stortingsrepresentant.

Som stortingsrepresentant deltok Hagelia som medlem av Stortingets gruppe av Den interparlamentariske union og i delegasjonen til Nordisk råd.

Utmerkelser 
Hagelia ble i 1976 av kongen utnevnt til ridder av 1. klasse av St. Olavs Orden «for samfunnsnyttig virke». Hun var æresmedlem av Aust-Agder mållag. I 1986 ble hun tildelt Dialektprisen av Vest-Agder mållag.

I 1994 fikk Grimstad kommune satt opp en byste av henne i anledning 90-årsdagen og i 2013 ble det reist en byste av henne ved Almuestaua ved Gjerstad.

Referanser

Litteratur 
 Kari Hagelina Olstad: Magnhild Hagelia. Første norske kvinne med presidenttittel. I Aust-Agder-Arv 2013.  NB.no

Eksterne lenker 
 
 
 «Magnhild Hagelia. Første norske kvinne med presidenttittel» , av Kari Hagelia Olstad, i Aust-Agder-Arv 2013

Stortingsrepresentanter fra Ap
Stortingsrepresentanter for Aust-Agder
Stortingsrepresentanter 1950–1953
Stortingsrepresentanter 1954–1957
Stortingsrepresentanter 1958–1961
Stortingsrepresentanter 1961–1965
Lokalpolitikere i Fjære
Lokalpolitikere i Øyestad
Lokalpolitikere i Grimstad
Ap-politikere i Aust-Agder
Personer fra Gjerstad kommune
St. Olavs Orden